Gudja United ikomplu jittamaw b'rebħa fuq Valletta Minn Cristian Muscat – ritratt: Domnic Borg Valletta …….2 Gudja Utd …4 Gudja United dawru telfa f'rebħa biex għelbu lil Valletta bl-iskor ta' 4-2 u żammew it-tamiet tagħhom ħajjin biex isalvaw posthom fl-ogħla diviżjoni. Min-naħa ta' Valletta, dawn iridu jinsew din il-wirja u dan ir-riżultat negattiv li komplew jesponu l-istaġun ferm diżappuntanti meta suppost qed jisfidaw għar-rebħ tat-titlu. Kienu Gudja li ħolqu l-ewwel periklu fis-16-il minuta permezz ta' xutt angolat fil-baxx ta' Elton Alexandre da Silva minn ġol-kaxxa li ġie salvat par­zjalment minn Henry Bonello bid-difiża tal-Lilywhites tikklerja l-ballun 'il bogħod minn kull periklu. Valletta wieġbu fis-27 minuta meta minn azzjoni ta' free-kick mil-lemin mogħti minn Triston Caruana, SANTIAGO MALANO, li żmarkat taħt il-lasti, kien pront xeħet il-ballun fix-xib­ka. Il-Gudjani għamlu reaz­zjoni u fit-32 minuta, Aidan Jake Friggieri, ittanta xortih minn barra l-kaxxa iżda falla l-mira. Fl-40 minuta, l-istess Friggieri pprova jaħsad lil Henry Bonello minn kważi nofs ground li nqabad barra minn postu iżda b'xi mod il-goalkeeper Belti rnexxielu jdawwar f'corner. Erba' minuti mill-ftuħ tat-tieni taqsima, il-Gudjani kisbu d-draw meta azzjoni maħduma tajjeb fuq ix-xellug, il-ballun spiċċa għand GABRIEL MENSAH, li b'xutt angolat tefa' ġewwa. Huma komplew jiddettaw il-logħob u żewġ minuti biss wara rduppjaw b'xutt ta' GABRIEL MENSAH minn barra l-kaxxa. Fis-60 minuta xutt ta' Elton da Silva mill-viċin ġie salvat parzjalment minn Bonello biex mir-rebound Friggieri kellu d-daqqa ta' ras mill-viċin ikklerjata mid-difiża Beltija. Fl-84 minuta, Gudja skorjaw it-tielet goal meta s-sostitut TERENCE VELLA li kien ilu biss ftit sekondi fil-ground, seraq il-ballun mid-difiża u permezz ta' lob delizzjuż qabbeż il-ballun minn fuq Bonello. Żewġ minuti wara, huma rebħu penalty meta Eslit Sala waqqa' lil Terence Vella fil-kaxxa biex safa mkeċċi għat-tieni karta safra. Mill-11-il metru nkariga ruħu PATRICK SILVA MOTA li ma żbaljax. Fil-91 minuta, kienu Valletta li rebħu penalty meta Enmy Pena Beltre twaqqa' fil-kaxxa biex MARIO FONTANELLA xeħet fix-xibka. TKEĊĊA: E. Sala 86 (V)